**PREDKLADACIA SPRÁVA**

Návrh zákona, ktorým sa mení a dopĺňa zákon č. 60/2018 Z. z. o technickej normalizácii v znení neskorších predpisov (ďalej len „návrh zákona“) predkladá Úrad pre normalizáciu, metrológiu a skúšobníctvo Slovenskej republiky (ďalej len „úrad“) v súlade s bodom A.1. uznesenia vlády Slovenskej republiky č. 15 zo dňa 12. januára 2022 k návrhu Plánu legislatívnych úloh vlády Slovenskej republiky na rok 2022.

Cieľom návrhu zákona je vytvoriť legislatívne podmienky pre možnosť úradu poveriť inú právnickú osobu (ďalej len „poverená právnická osoba“) vykonávaním niektorých alebo všetkých činností slovenského národného normalizačného orgánu v súlade so zákonom č. 60/2018 Z. z. o technickej normalizácii v znení neskorších predpisov (ďalej len „zákon“). V prvej etape úrad plánuje postupovať podľa českého modelu, ktorý v Českej republike funguje už viac ako päť rokov, a to tak, že si úrad zachová postavenie slovenského národného normalizačného orgánu a poverenú právnickú osobu poverí vykonávaním len niektorých činností v oblasti technickej normalizácie. V prípade, že by úrad v ďalšej etape poveril poverenú právnickú osobu vykonávaním všetkých činností slovenského národného normalizačného orgánu, nadobudne poverená právnická osoba dňom oznámenia Európskej komisii postavenie slovenského národného normalizačného orgánu.

Úrad vykonal prieskum fungovania technickej normalizácie v 32 európskych štátoch. V ostatných členských štátoch Európskej únie je štandardom, že technická normalizácia je oddelená od orgánu štátnej správy. V prevažnej väčšine ide o súkromné neziskové organizácie (celkovo v 18 štátoch) alebo o verejnoprávne inštitúcie (celkovo v 11 štátoch). Dokonca v niektorých európskych štátoch (Belgicko, Holandsko, Nemecko, Nórsko, Rakúsko, Švédsko, Taliansko, Švajčiarsko) je technická normalizácia rozdelená do dvoch samostatných organizácii (oblasť všeobecnej technickej normalizácie a oblasť elektrotechniky), ktoré sú taktiež oddelené od štátnej moci. Výskum vykonaný Európskym výborom pre normalizáciu (CEN) a Európskym výborom pre normalizáciu v elektrotechnike (CENELEC) ukázal jednoznačný vzťah medzi investíciami do tvorby technických noriem a rastom HDP daného štátu. Odhaduje sa, že existujúce technické normy generujú rast HDP v Nemeckej spolkovej republike v rozsahu 1 % HDP ročne. Na porovnateľnej úrovni je to aj vo Francúzsku a v Spojenom kráľovstve, kde ide približne
o 0,8 % HDP ročne. Z uvedeného je zrejmé, že technická normalizácia je dôležitá pre národné hospodárstvo a keďže aktuálne znenie zákona neumožňuje ÚNMS SR poveriť vykonávaním činností v oblasti technickej normalizácie inú právnickú osobu, je potrebné vytvoriť legislatívne podmienky pre takúto zmenu, nakoľko prax ukázala, že aktuálna právna forma národného normalizačného orgánu ako orgánu štátnej správy nie je vyhovujúca.

Cieľom návrhu zákona je aj doplnenie a precizovanie základných pojmov; precizovanie ustanovení týkajúcich sa uvádzania slovenských technických noriem alebo technických normalizačných informácii priamo v texte všeobecne záväzných právnych predpisov a ďalšie zmeny, ktorých potreba vykonania vyplynula z aplikačnej praxe.

Návrh zákona nebol predmetom predbežného pripomienkového konania, nakoľko úrad ako predkladateľ neidentifikoval žiadne vplyvy. Návrh zákona bol v dňoch 20. októbra 2022 až
10. novembra 2022 predmetom medzirezortného pripomienkového konania.

Návrh zákona nebude predmetom vnútrokomunitárneho pripomienkového konania.

Vzhľadom na dĺžku jednotlivých štádií legislatívneho procesu, bola účinnosť prekladaného návrhu zákona stanovená od 1. septembra 2023.